
Universitatea din București, prima universitate din România în topul QS by Subject 2025 în 5 domenii, Lingvistică, Limbi moderne, Filosofie, Informatică și Tehnologia informației și Chimie

Universitatea din București (UB) este, conform celui mai recent clasament realizat de Quacquarelli Symonds (QS) și publicat astăzi, 12 martie 2025, prima universitate din România în ceea ce privește cinci domenii, Lingvistică, Limbi moderne, Filosofie, Informatică și Tehnologia informației și Chimie. La ediția din 2025, topul QS by Subject evidențiază performanțele a 1.730 de universități.
La nivel internațional, Universitatea din București se regăsește în intervalul 201 – 250 în domeniile Lingvistică și Limbi moderne, în intervalul 201 – 225 în domeniul Filosofie, în intervalul 501 – 550, alături de Universitatea „Babeș-Bolyai” din Cluj-Napoca, în domeniul Informatică și Tehnologia informației, precum și în intervalul 601 – 700, alături de Universitatea Națională de Știință și Tehnologie „Politehnica” București, în domeniul Chimie.
La nivel național, Universitatea din București este singura universitate prezentă în domeniile Lingvistică și Filosofie.
De asemenea, este de menționat și prezența, pe locul al doilea la nivel național, a Universității din București, în domeniile Matematică (în intervalul 301 - 350 la nivel mondial) și Fizică (în intervalul 501 – 550 la nivel mondial).
Pe baza acestor rezultate, clasamentul QS World University Rankings by Subject poziționează Universitatea din București în trei dintre cele cinci domenii fundamentale în intervalul 501-550 la nivel internațional: Arte și Științe Umaniste, Științele naturii și Științe sociale și Management.
Topul QS World University Rankings by Subject analizează performanțele universităților pe baza unor indicatori precum reputația academică, numărul de citări pentru lucrările publicate, reputația în rândul angajatorilor, impactul și calitatea lucrărilor publicate de cercetători și cadre didactice (h-index), dar și eficiența colaborărilor interinstituționale (IRN). Mai multe detalii cu privire la metodologia clasamentului QS by Subject pot fi accesate aici.
***
Universitatea din București a fost înființată prin Decretul nr. 765 din 4 / 16 iulie 1864 al Domnitorului Alexandru Ioan Cuza. Succesoare a structurilor de învățământ superior inaugurate de Academia Domnească (1694), Universitatea din București a contribuit și contribuie în mod decisiv la dezvoltarea și modernizarea învățământului, științei și culturii românești.
Universitatea are astăzi 19 facultăți care oferă 95 de programe de licență, 223 de programe de masterat, 23 de școli doctorale pe domenii specifice și o școală pentru studii doctorale interdisciplinare, peste 50 de centre și nouă stațiuni de cercetare.
Începând cu anul 2019, UB face parte din Universitatea Civică Europeană CIVIS alături de alte zece universități europene de prestigiu, Universitatea Aix-Marseille, Universitatea Națională și Capodistriană din Atena, Universitatea Liberă din Bruxelles, Universitatea Autonomă din Madrid, Universitatea „Sapienza” din Roma, Universitatea din Stockholm, Universitatea „Eberhard Karls” din Tübingen, Universitatea din Glasgow, Universitatea din Lausanne, și Universitatea „Paris Lodron” din Salzburg.

